'กรกฤต' ผู้นำ(ใหม่) เจนเนอราลี่ ประกันภัย
โดย...ฉัตรชัย ธนจินดาเลิศ
15 เม.ย. 2559

โดย...ฉัตรชัย ธนจินดาเลิศ
“หลังจากนี้เราต้องวิ่งแล้ว วิ่งพร้อมกันหมด ทั้งในส่วนของเจนเนอราลี่ ประกันภัย และเจนเนอราลี่ ประกันชีวิต ตอนนี้เราจึงคล้ายกับธุรกิจเกิดใหม่ หรือสตาร์ทอัพ แม้กลุ่มเจนเนอราลี่จะทำธุรกิจในไทยมาถึง 14 ปีแล้ว แต่เพิ่งเริ่มขับเคลื่อนจริงๆ ก็เมื่อ 2-3 ปีที่ผ่านมา”
เป็นคำบอกของประธานเจ้าหน้าที่บริหารคนใหม่ บริษัท เจนเนอราลี่ ประกันภัย (ไทยแลนด์) “กรกฤต คำเรืองฤทธิ์” ที่ชี้ให้เห็นถึงทิศทางของเจนเนอราลี่ หลังจากนี้เป็นต้นไป
กรกฤต กล่าวว่า บริษัทแม่ที่อิตาลีพูดชัดเจนว่า หลังจากนี้จะพุ่งเป้ามาที่เอเชีย ทุนทั้งหมดจึงทุ่มมาในเอเชียเป็นหลัก สิ่งที่เห็นภาพชัดเจนในปีนี้ คือ ความสามารถในการรับประกันภัย หรือการรับงานของเจนเนอราลี่ในไทย เพิ่มขึ้นกว่าเดิมเยอะมาก ทั้งในส่วนของงานที่บริษัทรับไว้เองในไทย และส่งงานไปให้บริษัทแม่ในต่างประเทศ ทำให้บริษัทและคู่ค้าที่เป็นบริษัทนายหน้าประกันภัยต่างประเทศ มีความสามารถในการรับประกันงานขนาดใหญ่สำหรับลูกค้าเก่า และมีโอกาสหาลูกค้ารายใหม่ได้เพิ่มมากขึ้น จึงคาดหวังว่าหลังจากนี้จะทำให้บริษัทมีส่วนแบ่งตลาดในไทยเพิ่มขึ้น
กรกฤต กล่าวว่า กลุ่มลูกค้าที่บริษัทจะเน้นเป็นพิเศษ จะเป็นลูกค้าที่ทำธุรกิจขนาดกลางและขนาดย่อม หรือเอสเอ็มอี ที่มีขนาดธุรกิจต่ำกว่า 500 ล้านบาทลงมา ซึ่งบริษัทสามารถพิจารณารับประกันได้เลย แต่ถ้ามีมูลค่าสูงกว่านั้น บริษัทแม่ก็จะเป็นผู้พิจารณาให้อีกต่อหนึ่ง
อย่างไรก็ตาม การเติบโตของบริษัทนั้น ไม่ได้ปิดกั้นตัวเอง จะเป็นการเติบโตแบบธรรมชาติ ขยายธุรกิจด้วยตัวเอง หรือจะเติบโตแบบก้าวกระโดดด้วยการเข้าซื้อกิจการบริษัทอื่น หรือในลักษณะที่ร่วมมือเป็นพันธมิตรกับตัวแทน หรือบริษัทนายหน้าก็ได้ เพราะในเรื่องของเงินทุนนั้น ไม่ใช่ปัญหา บริษัทแม่มีทุนให้พร้อมตลอดเวลา
สำหรับบริษัทแม่เองก็ไม่ได้ลงทุนแค่ธุรกิจประกัน หรือธุรกิจการเงินเท่านั้น แต่ยังลงทุนด้านเทคโนโลยีอีกด้วย เพียงแต่การเติบโตด้วยตัวเอง ถือว่าเป็นภารกิจของบริษัทที่ต้องผลักดันให้ประสบผลสำเร็จ
นอกจากนี้ สำหรับบริษัทแม่ก็คาดหวังว่า ภายในอีก 3 ปีข้างหน้า รายได้จากเอเชียจะต้องมีสัดส่วนเพิ่มขึ้นเป็น 20% จากปัจจุบันที่มีสัดส่วนไม่ถึง 10% อย่างกรณีของบริษัท เจนเนอราลี่ ประกันชีวิต ที่ร่วมมือเป็นพันธมิตรกับธนาคารเกียรตินาคิน ถือได้ว่าเป็นธุรกิจที่มีมูลค่าใหญ่ที่สุดในเอเชียตอนนี้
กรกฤต กล่าวว่า การที่บริษัทแม่พุ่งเป้ามาที่กลุ่มประเทศเอเชีย เพราะเอเชียยังคงเป็นทวีปที่มีอัตราเติบโตทางเศรษฐกิจสูงสุดในขณะนี้ คนรุ่นใหม่ในเอเชียก็กำลังซื้อสูง มีธุรกิจและเป็นเจ้านายตัวเองมากขึ้น หรืออย่างประเทศไทยเองกำลังเข้าสู่สังคมผู้สูงวัย หลังจากนี้อีก 10-20 ปี คนไทยที่มีอายุมากกว่า 60 ปี จะมีสัดส่วนมากกว่า 20% จึงเป็นคำตอบที่บริษัทแม่จะให้ความสำคัญกับเอเชีย และเป็นโอกาสของเรา
ส่วนตัวของเจนเนอราลี่ ประกันภัย นั้นตั้งเป้าไว้ว่าจะต้องติด 1 ใน 10 บริษัทชั้นนำของไทยให้ได้ภายใน 5 ปี จากปัจจุบันอยู่อันดับที่ 45  โดยวางแผนให้มีสัดส่วนเบี้ยประกันรถยนต์ไม่เกิน 50% จากปัจจุบันที่มีไม่ถึง 20% และเบี้ยนันมอเตอร์ หรือที่ไม่ใช่รถยนต์อยู่ที่ 80%
และสำหรับปีนี้บริษัทตั้งเป้าเติบโตไว้ 100% เมื่อเทียบกับปี 2558 ที่ทำเบี้ยได้ 535 ล้านบาท โดยมีเป้าหมายหลักเพื่อหาที่ยืนอย่างสง่างามในทุกๆ ที่ที่เจนเนอราลี่ไป และในระยะยาวต้องอยู่อันดับที่ไม่ต่ำกว่า 1 ใน 5 หรือท็อป 5 ให้ได้
กรกฤต กล่าวว่า หลังจากนี้บริษัทจะเน้นทำตลาดเบี้ยรถยนต์ให้มากขึ้น ด้วยการใช้กลยุทธ์เสริมงานบริการให้แข็งแกร่งแตกต่างจากคู่แข่ง ควบคู่กับการบริหารจัดการช่องทางขายให้มีประสิทธิภาพเพื่อเข้าถึงลูกค้าให้ได้ โดยใช้แนวคิดลูกค้าต้องมาก่อนเสมอ “ง่าย สะดวกกับลูกค้าและพันธมิตร”
ในส่วนของสาขานั้น แม้บริษัทจะยังไม่มีสาขาในขณะนี้ แต่ก็ร่วมมือกับพันธมิตรเพื่อให้บริการด้านเคลมสินไหมกับลูกค้าได้ทั่วประเทศ แต่ก็วางแผนระยะปานกลางที่จะขยายสาขาต่อไป
อย่างไรก็ตาม ยอมรับว่าปีนี้เบี้ยประกันรถยนต์คงเติบโตยาก ดังนั้นบริษัทจึงต้องใช้กลยุทธ์หาโอกาสเพิ่มส่วนแบ่งจากคู่แข่งมากขึ้น ซึ่งการทำให้เบี้ยรถยนต์เติบโต ต้องอาศัยการสร้างความสัมพันธ์กับตัวแทนหรือบริษัทนายหน้าให้ได้ ทิศทางเบี้ยรถยนต์ของเราจึงมีโอกาสเติบใหญ่ได้
จากนี้คงต้องติดตามต่อไปว่า ด้วยประสบการณ์ทำงานด้านการเงินและประกันภัยที่โชกโชนมายาวนานเกือบ 20 ปีของ “กรกฤต” จะมีส่วนช่วยผลักดันให้บริษัท เจนเนอราลี่ ประกันภัย (ไทยแลนด์) ยักษ์ใหญ่ที่เคยหลับใหลมานาน ฟื้นตื่นขึ้นมาวิ่งฉิว และทำให้เจนเนอราลี่สามารถปักธงในไทยได้ประสบความสำเร็จตามเป้าหมายที่ตั้งไว้หรือไม่ กาลเวลาเท่านั้นจะเป็นเครื่องพิสูจน์